

Številka: 0132-41/2025/9

Ljubljana, 19. avgust 2025

**ZAPISNIK**

5. korespondenčne seje Sveta za radiodifuzijo (v nadaljevanju: Svet),

ki je bila sklicana v ponedeljek, 28. 7. 2025 za korespondenčno glasovanje v času od ponedeljka, 28. julija do vključno srede, 30. julija 2025 do 16.00 po elektronski pošti.

Seja se je ob aktivnosti vseh članov Sveta predčasno zaključila in je potekala od dne 28. 7. 2025 od 18:22 ure do dne 29. 7. 2025 do 14:02 preko elektronske pošte.

Sejo je na podlagi 14. in 16. člena Poslovnika Sveta za radiodifuzijo (Uradni list RS, št.: 14/07 in 92/15) predlagal predsednik Sveta, dr. Jurij Franc Tasič, ki je predlagal naslednji dnevni red:

1. Glasovanje o dnevnem redu.

2. Glasovanje glede javne objave predloga seznama pomembnejših dogodkov za TV prenos.

Razlog za sklic korespondenčne seje je bil čimprejšnja objava javnega poziva deležnikom k podaji pripomb na predlagani seznam pomembnejših dogodkov za televizijski prenos, ki ga je Svet sprejel v okviru gradiva »Materials for notification of the list of important events for television transmission in the republic of Slovenia for the purposes of mutual recognition in the European union« na 39. redni seji dne 3. julija 2025.

Sklic seje z navodilom o glasovanju, predloga sklepov in sejno gradivo so prejeli vsi člani Sveta. Člani Sveta so prejeli naslednje gradivo:

- besedilo (javni poziv) za objavo na spletni strani SRDF v slovenskem in v angleškem jeziku,

- sprejeti Predlog seznama pomembnejših dogodkov za televizijski prenos, razlogi in merila za vključitev posameznih športnih dogodkov na seznam,

- Proposal for the List of Events of Major Importance for Television Broadcast, Grounds and Criteria for Including Individual Sports Events on the List.

Na seji so preko elektronske pošte sodelovali: dr. Jurij Franc Tasič – predsednik, Jernej Markič, Rok Felicijan Pristovšek, Igor Vovk, Matevž Vrhovšek in Ljubomir Oberski.

Na seji ni glasoval namestnik predsednika, Gorazd Škrabar, ki je svojo odsotnost opravičil.

**K sklepu 1:**

Predsednik Sveta je predlagal sprejetje naslednjega sklepa:

**Sklep 1:**

**Potrdi se predlagani dnevni red.**

**Sklep je bil sprejet**.

6 članov Sveta je glasovalo ZA, 0 članov je glasovalo PROTI. 0 članov se je glasovanja vzdržalo. 1 član na seji ni sodeloval.

**K sklepu 2:**

Predsednik Sveta je predlagal sprejetje naslednjega sklepa:

**Sklep 2:**

**Svet za radiodifuzijo je sprejel predlog seznama pomembnejših dogodkov za televizijski prenos, ki se nahaja v prilogi temu sklepu.**

**Svet osnutek seznama javno objavi na svoji spletni strani** [**www.srdf.si**](http://www.srdf.si) **v pregled zainteresiranim subjektom iz tretjega odstavka 34.a člena ZAvMS in ostalim relevantnim deležnikom na medijskem trgu Evropske unije.**

**Zainteresirane strani in ostale deležnike se k podaji pripomb povabi preko javno objave na spletni strani Sveta, poleg tega pa lahko tudi neposredno preko elektronske pošte.**

**Rok za podajo pripomb do predloga seznama, ki bo po prejemu pripomb predložen v notifikacijo Evropski komisiji, je 30 dni od objave na spletni strani Sveta.**

**Obrazložitev:**

**Svet za radiodifuzijo (v nadaljnjem besedilu: Svet) je od Ministrstva za kulturo prejel prošnjo, da naj v zvezi z veljavnim seznamom pomembnejših dogodkov za televizijski prenos, sprejetim s strani Vlade RS v letu 2022 (Uradni list RS, št. 120/22), pripravi gradiva, ki so potrebna za notifikacijo seznama pri Evropski Komisiji, v skladu z napotki same Komisije. Svet je prošnjo, skupaj z vsemi prejetimi gradivi in napotki, preučil ter ugotovil, da je veljavni seznam, upoštevajoč vsa merila Komisije, preobsežen ter da ni neutemeljeno pričakovati, da bo v celoti potrjen tudi na ravni Evropske unije in s tem postal zavezujoč za vse izdajatelje s tega področja (poleg slovenskih).**

**V skladu s predhodnimi ugotovitvami se je Svet odločil, da bo poleg postopkov, potrebnih za notifikacijo seznama pri Komisiji, izvedel tudi postopek pregleda seznama, ki velja na nacionalni ravni, saj ni smiselno na nacionalni ravni upoštevati širšega seznama. Svet je pri oblikovanju osnutka izhajal tako iz meril, ki jih določa drugi odstavek 34. člena ZAvMS, kot iz meril, ki jih v svojih dokumentih navaja Komisija, pri tem pa se je v prvi vrsti naslonil na podatke o gledanosti posameznih dogodkov, saj je prišel do ugotovitve, da je smiselno na seznam uvrstiti izključno dogodke, ki praviloma dosegajo določeno minimalno gledanost.**

**K posvetovanju o osnutku seznama je Svet povabil zainteresirane strani, ki jih navaja tretji odstavek 34.a člena ZAvMS, kot tudi druge relevantne deležnike na medijskem trgu, ki jih tema seznama lahko potencialno zadeva, saj zahteva po sodelovanju slednjih izhaja iz napotkov Komisije.**

**Svet je prvi pripravljeni osnutek seznama že objavil na svoji spletni strani 29. 3. 2023 ter vse relevantno deležnike (še posebej televizijske izdajatelje, organizatorje pomembnejših dogodkov, imetnike pravic za prenose pomembnejših dogodkov, druge deležnike z relevantnih trgov, uradne organe in telesa, športne zveze, predstavnike javnosti in druge zadevne deležnike) povabil, da se v roku 30 dni pisno opredelijo do osnutka seznama in predlagajo njegove spremembe oziroma dopolnitve. Po prispelih pripombah je Svet izvedel javni posvet dne 22. 5. 2023, po katerem je prejel nekatere dodatne pripombe.**

**Po pridobitvi informacij, dokazil in relevantnih podatkov je Svet pripravil dokument z naslovom »Materials for notification of the list of important events for television transmission in the republic of Slovenia for the purposes of mutual recognition in the European union«, ki je bil potrjen na 39. redni seji Sveta dne 3. julija 2025.**

**Pred predložitvijo dokumenta Evropski komisiji Svet predlagani potrjeni seznam z dne 3. 7. 2025 objavi na svoji spletni strani in deležnike povabi k podaji morebitnih dodatnih relevantnih pripomb v roku 30 dni od objave na spletni strani.**

**Sklep je bil sprejet**.

6 članov Sveta je glasovalo ZA, 0 članov je glasovalo PROTI. 0 članov se je glasovanja vzdržalo. 1 član na seji ni sodeloval.

Elektronska korespondenca seje je evidentirana in vnesena v elektronski dokumentarni sistem SPIS4 v mapi št. 0132-41/2025.

Zapisnik 5. korespondenčne seje se skladno s četrtim odstavkom 14. člena Poslovnika Sveta za radiodifuzijo (Uradni list RS, št. 14/07 in 92/15) potrdi na prvi naslednji redni seji Sveta.

Zapisala:

Mateja Grmek dr. Jurij Franc Tasič

Sekretarka Sveta za radiodifuzijo Predsednik Sveta za radiodifuzijo

Vročiti:

* Ministrstvo za kulturo, Maistrova ulica 10, 1000 Ljubljana – po e-pošti;
* Agencija za komunikacijska omrežja in storitve RS, Stegne 7, 1000 Ljubljana – po e-pošti;
* javna objava na spletni strani Sveta za radiodifuzijo.